****

**Sürgősségi indítvány: Előterjesztés ingyenes parkolásról**

**Tisztelt Közgyűlés!**

Mindenki előtt ismert a belvárosi parkolás nehéz helyzete, amelyet egy átfogó városi parkolási koncepció fog majd reményeink szerint orvosolni a közeljövőben. Addig is megoldást kell találni azonban az akkut problémák kezelésére, és ki kell használni azokat a lehetőségeket, amelyekkel a Belváros zsúfoltsága enyhíthető.

A Katona téri parkolóház kapcsán a közelmúltban egyéni indítványt tettem a kártyás fizetés lehetőségének megteremtése érdekében, amit a képviselő testület is támogatott, az illetékes EVAT Zrt pedig hiánytalanul végrehajtotta a döntést, így ismét egy lépéssel előbbre vagyunk, de itt nem álhatunk meg, további intézkedések bevezetését javaslom a parkolási káosz kezelése érdekében.

**I. Katona téri parkolóház**

A belvárosban rövid idejű ügyintézések miatt történő gépjármű forgalom (behajtás és parkolás) csökkentése érdekében, javaslom az első 1 óra ingyenes parkolás bevezetését a parkolóházban. Ez a rendszer jól működik az Agria Park esetében is. Tekintettel arra, hogy ezen ingyenes időt kihasználó járművek forgási sebessége nagy, nem eredményez jelentős folyamatos parkolóhely lekötést, viszont a jelentős forgalom csökkenés érhető el általa, hiszen a parkolóhelyet kereső gépjárművek nem rónák a köröket a Belvárosban parkolóhely után kutatva.

**II. Kertész úti parkolóház**

Az EVAT tájékoztatása szerint a 2023. évben a parkolóház kihasználtsága 25% alatt volt, amit, gyengének minősíthetünk, így az abból származó éves bevétel is havi alig több, mint 1 millió forint értékben alakult.

Meggyőződésünk szerint a parkolóház megnyitását követően olyan kedvezményrendszert kellett volna bevezetni, ami a lakosokat, a gépjármű tulajdonosokat rászoktatta volna a parkolóház használatára, szemben a belvárosban, a közúti parkolók használatával. Ezt a mulasztást javaslom pótolni akképpen, hogy 2024. május 1.-től tegyük ingyenessé a parkolóház használatát mindaddig, amig a kihasználtsági adatok szignifikáns javulást nem mutatnak. Ennek érdekében az üzemeltető EVAT Zrt-től havi rendszerességű, közgyűlési beszámoló kérésére teszek javaslatot.

Kérem a határozati javaslatok támogatását!

Eger, 2024. április 3.

Tisztelettel:

Oroján Sándor s.k.  
 önkormányzati képviselő

**Határozati javaslat:**

1. **Eger MJV Önkormányzat Közgyűlése elrendeli, a Kertész u. parkolóházban a parkolási szolgáltatás díjmentességét 2024.05.01-től kezdődően, a díjmentesség közgyűlési határozattal történő visszavonásig, egyben ennek megfelelően elrendeli az Önkormányzat és az EVAT Zrt közötti üzemeltetési szerződés módosítását.**

**Határidő:         2024.05.01.**

**Felelős:            Mirkóczki Ádám polgármester**

**EVAT Zrt Igazgatósága**

1. **Eger MJV Önkormányzat Közgyűlése felkéri az EVAT Zrt igazgatóságát, hogy a Katona téri parkolóházban biztosított szolgáltatás során, az első 1 óra parkolást tegye díjmentessé, és ennek megfelelően módosítsa a díj megállapítását.**

**Határidő:         2024.05.01.**

**Felelős:            Mirkóczki Ádám polgármester**

**EVAT Zrt Igazgatósága**